EU aikoo kieltää ”hampurilais”- ja ”nakki”-sanat vegeruokien nimissä – syynä ”maalaisjärki”

EU-parlamentin maatalousvaliokunta päätti tällä viikolla esittää, että kasvisruokien tuottajat eivät saisi jatkossa käyttää vegeruokien nimissä sanoja, jotka yleisesti yhdistetään liharuokiin.

Vegenakkeja ja vegehampurilainen.­

Tällaisia nimiä ovat olleet muun muassa soijanakit, vegeburgerit ja seitanpihvit. Niille täytyisi siis keksiä uusia nimityksiä, jollaisiksi on heitetty esille termejä kuten ”vegelevyt”, ”soijaviipaleet” tai ”seitansiivut”, kirjoittaa Guardian.

Suojeltaviksi esitettyjen termien joukossa olisivat muun muassa sanat ”pihvi”, ”makkara”, ”leikkele” ja ”hampurilainen”.

Toukokuussa valittavan uuden europarlamentin on hyväksyttävä valiokunnan esitys, ennen kuin se etenee jäsenmaiden ja Euroopan komission käsittelyyn. Varsinaisen nimikiellon toteutumiseen voi siis mennä vielä vuosia.

EU seuraa nimikiellossa Ranskaa, jossa parlamentti päätti viime vuonna kieltää maataloustuottajia käyttämästä ei-eläinperäisessä tuotteissa nimikkeitä, jotka viittaavat perinteisiin lihatuotteisiin.

EU-valiokunnassa idean isä olikin Ranskan sosialistiparlamentaarikko Éric Andrieu. Eräät mepit ovat esittäneet epäilyksen, että taustalla on myös lihatuottajien lobbaus.

– Lihalobbarit eivät ole tässä osallisina, Andriu kuitenkin toteaa.

Hänen mukaansa ehdotuksen syynä on ”maalaisjärki” ja yhteinen eurooppalainen ruokahistoria.

– Mielestämme pihvin täytyy säilyä oikean lihapihvin nimenä. Ihmisten täytyy saada tietää, mitä he syövät. Joten ihmiset, jotka haluavat syödä vähemmän lihaa tietävät myös, mitä he syövät.

Esitys on toukokuun lopun eurovaalien alla saanut kritiikkiä.

– EU:n täytyisi tällaisen sijaan keskittää energiansa yhteistyöhön ilmasto- ja demokratia-asioissa, tyrmää Ruotsin ympäristöpuoleen eurovaaliehdokas Alice Bah Kuhnke Aftonbladetille.

Myös kansalaisjärjestöt kuten Greenpeace ja Birdlife ovat tyrmänneet esityksen, joka niiden mukaan olisi vakava isku kestävän kehityksen ruokatuotantoa vastaan.

– On noussut epäilyitä, että kyseessä on lihateollisuuden paniikkireaktio siihen, että nuoret ovat vähentäneet lihan syöntiä. Tämä on selvä osoitus siitä, että lihateollisuus on huolissaan markkinoidensa vähentymisestä – mikä sinänsä on hyvä asia, toteaa valiokunnan vihreiden edustaja, Britannian europarlamentaarikko Molly Scott Cato Guardianille.

Hän toivoo nyt, että nimikielto johtaisi siihen, että kasvisruokien tuottajat luopuisivat yrityksistä jäljitellä lihaa syövien termimaailmaa.

– Jatkossa voidaan nauttia aterioista, joiden nimet alkavat kasvisten termeillä eivätkä lihankorvikkeilla. Tämä voi mielestäni tarjota luovuudelle mahdollisuuden, Scott Cato huomauttaa.